שמעון צלקה

שמעון צלקה (1947 – 13 באוגוסט 2011) היה כדורגלן ישראלי, אשר שיחק לרוב בעמדת הקשר ולעיתים הקיצוני ומזוהה בעיקר עם קבוצת מכבי יפו.

קורות חייו
שמעון צלקה גדל ביפו ובילדותו הצטרף לקבוצת הילדים של מכבי יפו. עם פתיחת עונת 1964/1965 בליגה הלאומית העלה אותו המאמן נוטקו ולב לקבוצה הבוגרת עוד בטרם מלאו לו 17 שנים. הוא שיחק כקשר ולעיתים כקיצוני ויועד למשבצת של בובי קלמי אשר רצה לעזוב את הקבוצה וסבל מבעיות משמעת.

צלקה התבלט כקשר מחונן והוביל את מרכז השדה היפואי, בעיקר בתקופתו של יצחק שניאור בקדנצייה השנייה שלו כמאמן הקבוצה. עם זאת, במחצית השנייה של שנות ה-60 הפכה יפו לקבוצת מרכז טבלה, סבלה מבעיות כלכליות וצלקה חיפש לא אחת את עתידו מחוץ לישראל. במהלך עונת 1969/1970 בליגה הלאומית אומנה מכבי יפו על ידי איינשטיין קליש ובסיומה ירדה הקבוצה לליגה א' שהייתה השנייה בישראל. עוד במהלך העונה, החליט צלקה לעזוב את הקבוצה והכניס את עצמו להסגר. מנהלי מכבי רמת עמידר פנו להנהלת מכבי יפו, והצליחו לשכנע אותה לשחרר אותו כדי לעזור לקבוצה לעלות לליגה העליונה. בינואר 1970 עבר שמעון צלקה למכבי רמת עמידר.

עמידר נכשלה במחזור הסיום לאחר שהפסידה להפועל חולון 1–2. חולון עלתה, ועמידר סיימה במקום השני בבית ונותרה בליגה א'. באוגוסט 1970 נרכש על ידי הפועל חיפה לקראת עונת 1970/1971 בליגה הלאומית. הוא שיחק בחיפה במשך ארבע עונות, עד לעונת 1973/1974 בליגה הלאומית ולרוב היה שחקן ספסל בעונה זו. ב-1974 עזב צלקה את הקבוצה ועבר עם משפחתו לארצות הברית לרגל עסקיו. בהמשך, שב לישראל ופתח עם אחיו הצעיר חנות נעליים. שמעון צלקה הלך לעולמו ב-2011 והוא בן 64, והובא למנוחות בבית העלמין הדרום.

לקריאה נוספת
 ברוך פורמן, היידה בי-היידה בו - עלייתה, ירידתה והקמתה מחדש של מכבי יפו, הוצאת תירוש, תל אביב-יפו, 2020.

קישורים חיצוניים 
 
 
 
 
 שמעון צלקה, באתר הפועל חיפה
 בואו של צלקה להפועל חיפה, באתר הפועל חיפה

הערות שוליים

כדורגלנים ישראלים
קשרי כדורגל ישראלים
תל אביב-יפו: כדורגלנים
כדורגלני מכבי יפו
כדורגלני הפועל חיפה
ישראלים שנולדו ב-1947
ישראלים שנפטרו ב-2011